- Som et led i etableringen af Sundheds- og kvarterhuset på Fyrkildevej i Aalborg Øst tager vi i denne uge fat på nedrivning af tre boligblokke, der ikke længere er tidssvarende. Der er tale om tre blokke på 46 boliger. De bliver i løbet af de kommende uger fjernet, så vi kan skabe den fornødne plads til etablering af Sundheds- og kvarterhuset, fortæller direktør Ole Nielsen, Himmerland Boligforening. Det er første gang i Aalborg Kommunes historie, at almene boliger nedrives i større skala. Beboerne på Fyrkildevej stemte i januar 2010 ja til projektet. Det skete også ud fra en forventning om, at huset vil generere lokale arbejdspladser i Aalborg Øst. Sundheds- og kvarterhuset, der bygges frem mod midten af 2012, vil med sine 7.500 kvadratmeter blive en særdeles synlig bygning i bydelen. - I kraft af den arkitektoniske udformning og byggeriets placering i forhold til omgivelserne vil Sundheds- og kvarterhuset blive et vartegn for vores aktiviteter i Aalborg Øst, der de kommende år gennemgår særdeles store forandringer. Alt i alt forventer vi frem mod 2020 at investere omkring én mia. kr. i meget markant forbedring af forholdene for beboerne på Blåkildevej, Fyrkildevej og Ravnkildevej, siger Ole Nielsen. Den samlede plan går under navnet Kildeparken 2020 og blev præsenteret for beboerne ved et offentligt møde i marts 2011. Sundheds- og kvarterhuset, der placeres i et parklignende område, vil komme til at rumme faciliteter til praktiserende læger, speciallæger, ambulatorier, apotek, fysioterapeuter, undervisningslokaler, kommunale og regionale funktioner samt fritids- og motionsaktiviteter.

Opsummering:
Himmerland Boligforening river i denne uge tre boligblokke ned i Aalborg Øst. I stedet etableres et Sundheds- og kvarterhus.
 